Millie Bobby Brown

Millie Bonnie Bongiovi (o.s. Brown; s.  19. helmikuuta 2004 Marbella, Andalusia, Espanja), tunnetaan julkisuudessa nimellä Millie Bobby Brown, on brittiläinen näyttelijä ja tuottaja. Hän tuli tunnetuksi Elevenin roolista scifi-kauhusarjassa Stranger Things (2016–2025), josta hän sai kaksi Primetime Emmy -ehdokkuutta. Brown on myös näytellyt muun muassa Madison Russellia hirviöelokuvissa Godzilla: King of the Monsters (2019) ja Godzilla vs. Kong (2021) sekä nimiroolia mysteerielokuvissa Enola Holmes (2020) ja Enola Holmes 2 (2022).

Vuonna 2018 Time nimesi Brownin yhdeksi vuoden vaikutusvaltaisimmista ihmisistä. Samana vuonna hänet valittiin Unicefin hyvän tahdon lähettilääksi kaikkien aikojen nuorimpana henkilönä.

Vuonna 2023 Brown julkaisi debyyttiromaaninsa Nineteen Steps.

 Nuoruus 
Brown syntyi 19. helmikuuta 2004 Marbellassa, Espanjassa. Hänen vanhempansa ovat brittiläiset Kelly ja Robert Brown, ja hän on perheen neljästä lapsesta toiseksi nuorin. Syntymästään asti Brown on kuullut vasemmalla korvallaan heikommin ja on vuosien kuluessa menettänyt kokonaan kuulonsa vasemmasta korvastaan. Brownin ollessa neljävuotias hänen perheensä muutti takaisin Englantiin, Bournemouthiin ja hänen ollessaan kahdeksanvuotias perhe muutti Orlandoon, Floridaan.

 Ura 
 2013–2017 
Vuonna 2013 Brown teki näyttelydebyyttinsä ABC:n fantasiadraamasarjassa Once Upon a Time in Wonderland, jossa hän esitti nuorta Liisaa. Vuonna 2014 hän esitti yhtä pääroolia draamasarjassa Intruders. Hän myös esiintyi pienissä rooleissa televisiosarjoissa NCIS Rikostutkijat, Moderni perhe ja Greyn anatomia.

Vuonna 2016 Brown valittiin näyttelemään Netflixin scifi-kauhusarjaan Stranger Things pikkutyttöä Eleveniä, jolla on telekineettisiä kykyjä. Brown sai roolistaan kehuja ja oli muun muassa parhaan draamasarjan naisnäyttelijän SAG-ehdokas ja parhaan draamasarjan naissivuosan Primetime Emmy -ehdokas. Vuonna 2017 hän sai parhaan draamasarjan näyttelijäkokoonpanon SAG-palkinnon yhdessä vastanäyttelijöidensä kanssa. Elevenin roolista Stranger Thingsin toisella tuotantokaudella hän sai toisen Primetime Emmy -ehdokkuutensa.

Marraskuussa 2016 Brown esiintyi Sigman ja Birdyn singlen ”Find Me” musiikkivideolla. Marraskuusta 2016 lähtien hän on myös esiintynyt Citigroupin mainoksissa. Tammikuussa 2017 hän teki mallidebyyttinsä Calvin Kleinin ”By Appointment” -kamppanjassa. Seuraavassa kuussa hän solmi mallisopimuksen IMG Modelsin kanssa. Sitemmin hän on esiintynyt muun muassa Monclerin kampanjassa sekä Voguen kansissa.

 2018–2024 
Tammikuussa 2018 Brown valittiin nimirooliin The Enola Holmes Mysteries -kirjasarjan elokuvasovitukseen, jonka tuottajana hän myös toimi. Hän myös toimi yhtenä kertojana Darren Aronofskyn tuottamassa virtuaalitodellisuus-lyhytelokuvassa Spheres: Songs of Spacetime (2018). 20. huhtikuuta 2018 Time-lehti nimesi Brownin yhdeksi vuoden vaikutusvaltaisimmista ihmisistä. Lehti nimesi hänet vuosina 2017 ja 2018 
myös merkittävimpien teinien joukkoon. 20. marraskuuta 2018 Brown valittiin Unicefin hyvän tahdon lähettilääksi kaikkien aikojen nuorimpana henkilönä.

Vuonna 2019 Brown julkaisi oman kosmetiikkatuotesarjansa ”Florence by Mills”. Samana vuonna hän teki debyyttinsä kokopitkässä elokuvassa Madison Russellin osassa hirviöelokuvassa Godzilla: King of the Monsters. Vuonna 2021 hän uusi roolin elokuvassa Godzilla vs. Kong. Vuonna 2022 hän uusi Enola Holmesin roolin elokuvassa Enola Holmes 2. Saman vuoden huhtikuussa hänet valittiin Louis Vuittonin keulakuvaksi.

Vuoden 2023 syyskuussa Brown julkaisi debyyttiromaaninsa nimeltä Nineteen Steps, joka perustuu hänen omaan perhehistoriaansa. Seuraavana vuonna ensi-iltansa sai Netflixin fantasiaelokuva Damsel, jossa Brown esitti pääroolia sekä jonka tuottajana hän toimi. Brown myös tähditti Russon veljesten tieteisseikkailuelokuvaa The Electric State, joka julkaistiin Netflixissä vuonna 2025.

 Yksityiselämä 
Näyttelijänuransa aikana Brown on kärsinyt nettikiusaamisesta sekä seksualisoinnista. Brownin ollessa 14-vuotias, hänestä levitettiin Twitterissä meemien muodossa väärää tietoa, jossa hänen väitettiin olevan homofoobinen. Häirinnästä johtuen hän poistui kokonaan Twitteristä. Brownin täytettyä 18 vuotta helmikuussa 2022 hänen sosiaalisen median profiilinsa täyttyivät muiden käyttäjien seksuaalisilla kommenteilla, kuvilla ja videoilla.

Vuodesta 2021 lähtien Brown on seurustellut muusikko Jon Bon Jovin pojan, näyttelijä Jake Bongiovin kanssa. Huhtikuussa 2023 pari ilmoitti menneensä kihloihin. He menivät naimisiin toukokuussa 2024. Vuonna 2025 he adoptoivat tyttären.

Elokuussa 2022 Brown aloitti nettiopinnot Purduen yliopistossa, missä hän opiskelee terveys- ja sosiaalialalla.

Brownilla on yhteensä kymmenen lemmikkieläintä: neljä koiraa, kaksi kissaa, kaksi kilpikonnaa sekä kani ja aasi.

 Filmografia 
Elokuvat Vuosi Suomenkielinen nimi Alkuperäinen nimi Rooli Muuta 2018  Spheres: Songs of Spacetime  kertoja (ääni)  osio: ”Chorus of the Cosmos” 2019  Godzilla II: King of the Monsters  Godzilla: King of the Monsters  Madison Russell  2020  Enola Holmes  Enola Holmes  myös tuottajana 2021  Godzilla vs. Kong  Madison Russell  2022  Enola Holmes 2  Enola Holmes  myös tuottajana 2024  Damsel  prinsessa Elodie  myös vastaavana tuottajana 2025  The Electric State  Michelle Greene  jälkituotannossa
Televisio Vuosi Suomenkielinen nimi Alkuperäinen nimi Rooli Muuta  2013  Once Upon a Time in Wonderland  Liisa nuorena  2 jaksoa 2014  Intruders  Madison O’Donnell  8 jaksoa NCIS Rikostutkijat  NCIS  Rachel Barnes  Jakso: ”Vanhemman vastuulla”2015  Moderni perhe  Modern Family  Lizzie  Jakso: ”Closet? You'll Love It!” Greyn anatomia  Grey’s Anatomy  Ruby  Jakso: ”Maa järisee” 2016–2025  Stranger Things  Jane Hopper / Eleven  päärooli 2020  Mariah Carey’s Magical Christmas Special  itsenään  televisiospesiaali

 Bibliografia 


 Lähteet 

 Aiheesta muualla 



Luokka:Brittiläiset näyttelijät
Luokka:Brittiläiset elokuvatuottajat
Luokka:Vuonna 2004 syntyneet
Luokka:Elävät henkilöt